CELEX: 62009TN0448
Language: fi
Date: 2009-11-04 00:00:00
Title: Asia T-448/09: Kanne 4.11.2009 — Centre National de la recherche scientifique v. komissio

30.1.2010   
            
            
               FI
            
            
               Euroopan unionin virallinen lehti
            
            
               C 24/55
            
         Kanne 4.11.2009 — Centre National de la recherche scientifique v. komissio
   (Asia T-448/09)
   2010/C 24/99
   Oikeudenkäyntikieli: ranska
   
      Asianosaiset
   
   
      Kantaja: Centre National de la recherche scientifique (Pariisi, Ranska) (edustaja: asianajaja N. Lenoir)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               On todettava, että kanne voidaan ottaa tutkittavaksi ja että se on perusteltu
            
         
               —
            
            
               komissio on velvoitettava palauttamaan väitetty määrältään 110 102,26 euron suuruinen saatava, jota komissio on sopimuksen perusteella vaatinut suoritettavaksi 29.6.2009 päivätyllä veloitusilmoituksella (viitenumero 3230906067) ja joka on suoritettu 17.8.2009 (viite: BUDG/C3 D(2009) 10.5 — 1232), lisättynä sopimukseen sovellettavan Belgian lainsäädännön mukaisilla laillisilla viivästyskoroilla
            
         
               —
            
            
               komissio on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Centre National de la recherche scientifique (CNRS) vaatii esillä olevalla kanteella, että tuomioistuin velvoittaa komission palauttamaan 29.6.2009 päivätystä veloitusilmoituksesta n:o 3230906067 ilmenevän 110 102,26 euron saatavan, jonka kantajan väitetään olevan velkaa tutkimuksen ja teknologian kehittämisen kuudenteen puiteohjelmaan liittyvän EURO-THYMAIDE -sopimuksen perusteella ja joka on suoritettu 17.8.2009, samoin kuin viivästyskorkoja.
   Kantaja esittää kanteensa tueksi kolme kanneperustetta, jotka koskevat
   
               —
            
            
               sopimuksessa määrättyjen kustannusten oikeuttamisperusteiden noudattamatta jättämistä, koska komissio on rikkonut EURO-THYMAIDE -sopimuksen yleisten sopimusehtojen korvauskelpoisia kuluja koskevaa II.19.1 artiklaa ja toissijaisesti Belgian siviililain 1134 §:ssä säädettyjä vilpittömän mielen velvoitetta — koska se ei ole ottanut huomioon hankkeessa työskennelleestä henkilöstöstä aiheutuviin välittömiin kustannuksiin liittyvää todistusaineistoa, jonka todistusarvo oli kuitenkin ilmeinen. Tämä lähestymistapa johti siihen, että tietyt välittömät henkilöstökustannukset virheellisesti hylättiin ja suoritettiin oikaisuja, joihin riidanalainen saatava muodostuu
            
         
               —
            
            
               työpaikan menettämiseen varautumista koskevan suorituksen (Provision pour perte d'emploi, PPE) virheellistä arviointia, kun otetaan huomioon EURO-THYMAIDE -sopimuksen yleisten sopimusehtojen II.19.1, II.19.2.c ja II.20 artikla, koska harhaanjohtavasta nimestään huolimatta PPE on työttömyysvakuutukseen liittyvä henkilöstökustannus, jota ei voida erottaa korvauskelpoisista henkilöstökustannuksista. Komissio on rikkonut edellä mainittuja määräyksiä, koska se ei ole pitänyt hankkeessa työskennelleen CNRS:n tilapäisen henkilöstön palkoista perittäviä PPE:n määriä korvauskelpoisina kustannuksina
            
         
               —
            
            
               sairausajan palkkojen ilmeisen virheellistä arviointia, kun otetaan huomioon sopimuksessa määrätyt korvattavuuden edellytykset, koska komissio on EURO-THYMAIDE -sopimuksen yleisten sopimusehtojen 11.19 artiklan vastaisesti lisännyt korvauskelvottomien kustannusten joukkoon hankkeessa työskennelleelle CNRS:n henkilöstölle sairauslomien ajalta maksetut palkat.